Sie hend ues ned la usreise lah, will mir de Ireisestaempel ned im Pass gha hend, nur de Usreisestaempel vo Ecuador. Obwohl mir das no abklaert hend ade Graenze dazumal, hends ues gseit, dass mir kei Staempel bruched. MIr sind im Migrationsbuero am Flughafe feschtgsteckt und sie hend ues en Buess ufbrummt vo 150 Stutz oeppe. Ich bi voll usgraschtet und d Aurelia au und mir hend umediskutiert. Doch sie hend ues eifach ignoriert und womers Gaeld useglah hend, hends es ned  welle entgaege naeh, will mers haettet muesse ufere Bank go izahle. Aber womer das hend welle mache, isch sie zue gsi. Und sie hend ues eifach nuet gseit und Zit isch gloffe und gloffe und es isch dene glich gsi, wenn mir de Flug verpasst haettet. Am Schluss hemmers Gaeld anere fremde Person muesse gaeh und ohni Quittig hemmer denn choenne dur de Zoll dure. D Aurelia hed ihre Flug grad no verwuetscht und ich ha mine verpasst. Gemaess Flugplan waer mine sogar 2min spoeter gfloge aber ich ha nuemme doerfe  istiege. De Flueger isch no dete gsi aber das Verbindigsrohr, womer chan durelaufe, isch scho abghaenkt worde. Denn isch fuer mich en zweiti Waelt zaemebroche und ha min Pass und die Papier vo de Buess wiit waeggruert i dem Saal inne, bin anegsaesse und ha de Traene freie Lauf lah. Denn hani d Aurelia gseh waegfluege. Ja das isch uese Abschied gsi, voll verschisse. Denn, woni mi wieder gfasst han, hani welle mis Ticket go aendere und ich ha muesse vo eim Schalter a andere seckle, astah, und eigentlich waers ned  gange, mis Ticket z aendere vo de eint i die ander Fluggsellschaft, aber sie hend en Usnahm gmacht. Schlussaendlich sind 5 Persone drah gsi, zum mis Ticket choenne z aendere und es hed voll klapped und sogar ohni oeppis meh zahle. Da bini mega froh gsi, ich haetts ned usghalte, nomal en Unterkunft sueche, usem Flughafe use und es Taxi naeh usw. drum hani kaempft, dass es irgendwie gaht, i naechschti Flueger choenne istiege. Nach 4 Stund warte hani choenne fluege am Abig am Zaehni und bin denn am Morge am Eis  acho. Jetzt bini in Lima fuer 10 Taeg ellei und luege mal, was mer us dere Stadt alles chan mache :-). Columbie isch so es hammer Land gsi. D Luet sind absolut die haerzlichschte und fruendlichschte Persone, woni kaenneglernt han. Sie sind hilfsbereit, wemmer oeppis fragt, choemed grad mit, zeiged eim de Waeg oder Taxifahrer wartet, bis mer i Bus igstiege isch oder Toefffahrer moeched en Vollbraemser, wenns merked, dass mer Hilf brucht usw. Aber das am Flughafe isch aecht Horror gsi und truebt das positive  Bild vo Colubmie es bitzli.